**ՅՈՒՆԻՍԵՖ-ը՝ COVAX-ի անունից գլխավորելու է ՔՈՎԻԴ-19 պատվաստանյութի գնումների և մատակարարման գործընթացը 92 ցածր և միջին եկամուտ ունեցող երկրներ**

*ՅՈՒՆԻՍԵՖ-ը ստանձնելու է ՔՈՎԻԴ-19 պատվաստանյութերի գնումների, փոխադրման, նյութատեխնիկական ապահովման և պահեստավորման գործընթացները*

**ՆՅՈՒ** **ՅՈՐՔ / ԿՈՊԵՆՀԱԳԵՆ, 18-ը** **սեպտեմբերի, 2020 թ.** - ՅՈՒՆԻՍԵՖ-ը գլխավորելու է ՔՈՎԻԴ-19 պատվաստանյութի գնումների և մատակարարման աշխատանքները: Սա, ամենայն հավանականությամբ, աշխարհում պատվաստանյութերի՝ ամենամեծածավալ և ամենասեղմ ժամկետներում իրականացվող գործընթացն է լինելու, որն իրականացվելու է նորաստեղծ [ՔՈՎԻԴ -19 պատվաստանյութի համաշխարհային հասանելիությունը ապահովող (COVAX) կառույցի](https://unicef.us3.list-manage.com/track/click?u=2454913424e07ea45558e8ab3&id=f6f7890f0f&e=b2752a2231) կողմից։ Կառույցը ղեկավարում է Գավի պատվաստանյութերի գլոբալ դաշինքը։  
   
Պատվաստանյութերի վստահելի արտադրողների և [Առողջապահության համաամերիկյան կազմակերպության](https://unicef.us3.list-manage.com/track/click?u=2454913424e07ea45558e8ab3&id=fc204d774f&e=b2752a2231) (PAHO) [Revolving հիմնադրամի հետ](https://unicef.us3.list-manage.com/track/click?u=2454913424e07ea45558e8ab3&id=f3c8047757&e=b2752a2231) համագործակցելով՝ ՅՈՒՆԻՍԵՖ-ը COVAX-ի անունից կապահովվի ՔՈՎԻԴ-19 պատվաստանյութի գնումների և մատակարարումների գործընթացը 92 ցածր և միջին եկամուտ ունեցող երկրների համար։ Գնումների գործընթացում ՅՈՒՆԻՍԵՖ-ն աջակցելու է նաև 80 միջինից բարձր եկամուտ ունեցող այն երկրներին, որոնք մտադիր են գնել պատվաստանյութը պետական միջոցներով:  
   
ՅՈՒՆԻՍԵՖ-ը գնումների և մատակարարման գծով առաջնորդի դերը ստանձնելու է ԱՀԿ-ի, Գավի դաշինքի, CEPI-ի, PAHO-ի, Համաշխարհային բանկի, Բիլ և Մելինդա Գեյթս հիմնադրամի և այլ գործընկերների հետ համագործակցելով։ COVAX կառույցը բաց է աշխարհի բոլոր երկրների համար և նպատակ ունի ապահովել, որ ՔՈՎԻԴ-19-ի պատվաստանյութը հասանելի լինի բոլոր երկրներին։  
   
«Սա կառավարությունների, արտադրողների և միջազգային կառույցների համատեղ ուժեր պահանջող համագործակցություն է՝ հանուն կորոնավիրուսի համավարակի դեմ պայքարի»,- նշել է ՅՈՒՆԻՍԵՖ-ի գործադիր տնօրեն Հենրիետա Ֆորը։ «Պատվաստանյութի մեր ընդհանուր փնտրտուքի մեջ ՅՈՒՆԻՍԵՖ-ն ապահովելու է, որ պատվաստանյութի առաջին չափաբաժինները (երբ դրանք հասանելի դառնան) հասնեն բոլոր երկրներ անվտանգ, արագ և հավասար հիմունքներով»։  
   
ՅՈՒՆԻՍԵՖ-ն աշխարհում պատվաստանյութերի ամենամեծ գնորդն է, որը տարեկան ավելի քան [2 միլիարդ դեղաչափ պատվաստանյութ](https://unicef.us3.list-manage.com/track/click?u=2454913424e07ea45558e8ab3&id=a56b639619&e=b2752a2231) է ձեռք բերում 100 երկրի պլանային պատվաստումների, ինչպես նաև բռնկումներին արձագանքելու համար։ Իր գնումների արդյունավետ գործընթացի շնորհիվ վերջին 20 տարիների ընթացքում ՅՈՒՆԻՍԵՖ-ը [կյանքը փրկող պատվաստանյութեր է հասցրել ավելի քան 760 միլիոն երեխայի](https://unicef.us3.list-manage.com/track/click?u=2454913424e07ea45558e8ab3&id=1621c54384&e=b2752a2231)՝ կանխարգելելով ավելի քան 13 միլիոն մահ։  
   
COVAX կառույցի անունից ՅՈՒՆԻՍԵՖ-ի՝ դիմումների ընդունման հայտարարությանն արձագանքել է 10 երկրում արտադրական միավորումներ ունեցող 28 կազմակերպություն՝ ՅՈՒՆԻՍԵՖ-ին տրամադրելով մինչև 2023 թվականը ՔՈՎԻԴ-19 պատվաստանյութերի իրենց տարեկան արտադրական ծրագրերը: Ըստ այդ տվյալների՝ պատվաստանյութի ստեղծումից մինչև արտադրություն ընկած ժամանակահատվածը, թերևս, պատմության մեջ ամենասեղմ ժամկետներում իրականացված գիտաարտադրական թռիչքը կարող է դառնալ։  
   
Թեև արտադրողները պատրաստ են 1-2 տարվա ընթացքում աննախադեպ քանակությամբ պատվաստանյութեր արտադրել, այնուամենայնիվ, չափաբաժինների նման մասշտաբային արտադրությանն աջակցելու համար ներդրումները մեծապես կախված կլինեն նաև կլինիկական փորձարկումների հաջող ընթացքից, նախնական առքուվաճառքի պայմանագրերի կնքումից, ֆինանսավորման հաստատումից և գրանցման գործընթացներից։  
   
ԱՀԿ-ն այժմ մեխանիզմ է մշակում, թե ինչպես ուղղորդել COVAX-ի հատկացման շրջանակը, ինչպես և որտեղ են մասնակից երկրների անունից գործող ՅՈՒՆԻՍԵՖ-ը, PAHO-ն և մյուս գնորդները մատակարարելու ՔՈՎԻԴ-19 պատվաստանյութը: Չափաբաժնի սկզբնական բաշխումը կարող է մեծ լինել, որպեսզի պետությունները հնարավորություն ունենան պատվաստել առողջապահական և սոցիալական ոլորտի աշխատողներին։  
   
Պատվաստանյութերի չափաբաժինների հաջորդ խմբաքանակը մասնակից երկրներին հնարավորություն կտա պատվաստել կորոնավիրուսի հանդեպ խոցելի, ավելի բարձր ռիսկային գոտում գտնվող բնակչությանը:  
   
Համագործակցության ընդհանուր գործընթացը ներառում է տարբեր քայլեր.

* Սարքավորում արտադրողների հետ ծրագրվում է պատվաստանյութի անվտանգ ներարկման համար անհրաժեշտ պարագաների առկայությունը, ինչպես նաև պատվաստանյութի սառցային շղթայի համար համապատասխան պահանջների բավարարումը։
* ԱՀԿ-ի հետ՝ ուղեցույցների մշակում և վերապատրաստումներ՝ պատվաստանյութերի արդյունավետ գործածության, պահպանման և բաշխման վերաբերյալ:
* Արտադրողների հետ՝ բեռնափոխադրումների և նյութատեխնիկական բազայի ապահովման լուծումների շուրջ աշխատանքներ՝ պատվաստանյութի չափաբաժինները հնարավորինս արագ և անվտանգ երկրներ հասցնելու համար։
* Աջակցություն երկրներին պատվաստանյութերի մատակարարման ծրագրավորման գործընթացում, այդ թվում՝ թիրախավորելու ռիսկային գոտում գտնվող անձանց:

Քաղաքացիական հասարակության և տեղական այլ գործընկերների հետ աշխատանքներ են տարվում հանրային իրազեկվածության, ՔՈՎԻԴ-19 պատվաստումների գործընթացի մասին ճշգրիտ և վստահելի տեղեկատվության տարածման համար: